Tajna utjecaja - angažman u sredini u kojoj živite (4/8/03) - 2003-08-03
"Ukoliko se s nečim ne slažete, angažirajte se na tome da se to promijeni. I političari i poslovni krugovi morat će vas, na kraju, posl
Tko su najutjecajniji ljudi u Sjedinjenim Državama? Tko govori Amerikancima što da kupuju i koje političare da podrže? Odgovori na ova pitanja mogli bi vas začuditi. Nekada ih zovu – "prethodnica većine". To se, dakako, odnosi, na 10 posto Amerikanaca, koji u velikoj mjeri oblikuju trendove u američkom društvu. Prema najnovijoj knjizi "Utjecajni", u Sjedinjenim Državama ima oko 21 milijun "utjecajnih". Profesor političkih znanosti sa sveučilišta Philadelphie John DiIulio kaže da se ne radi o aristokraciji izdvojenoj iz društva, već o dobro obrazovanim ljudima koji su aktivni u društvu. Sličan stav iznosi i jedan od autora knjige "Utjecajni" Jon Berry, inače stručnjak za marketing: "Utjecajni nemaju svoje 'trajne članove'. Ljudi se angažiraju na nečemu i zatim se okrenu nečem drugom. Na primjer, u knjizi spominjemo primjer jedne žene, koja je u osnovnoj školi svojeg djeteta pokrenula 'kružok za mame'. Kasnije se više angažirala u školstvu i na kraju je postala aktivna u upravi mjesta u kojem živi. Ljudi su, naime, shvatili da ona može uključiti lokalnu školu u politički proces u tom mjestu. Mnogi "utjecajni", kaže gospodin Barry, danas se mogu naći u tehnološkom sektoru. Takve ljude posebno zanimaju bežične komunikacije i što brže internetske veze, jer im to omogućuje efikasnije povezivanje s drugim sugrađanima koje zanimaju slični problemi i njihovim obiteljima. Profesor DiIulio kaže da u političkim i društvenim krugovima danas vladaju utjecajni, koji su vrlo zahtjevni potrošači: "Političari više ne mogu tako lako kao prije računati na svoje propagandne kampanje i očekivati da će njima privući i mobilizirati glasače. 'Utjecajni' danas od kandidata i njihovih kampanja očekuju određeni stupanj kvalitete. S obzirom da 'utjecajni' danas imaju na raspolaganju sve bolju tehnologiju i izvore informacija i da utječu na sve veći broj ljudi, političarima će biti sve teže istupati s porukama koje nisu u skladu s osnovnim uvjerenjima te skupine ljudi." Profesor DiIulio ističe da je postojanje ove vrlo fluidne skupine Amerikanaca, koji se angažiraju na društvenim i političkim pitanjima, od velike važnosti za demokratski proces. To bi ujedno, prema riječima Jona Berrya, bila i glavna poruka njegove knjige: "Ukoliko se s nečim ne slažete, angažirajte se na tome da se to promijeni. I političari i poslovni krugovi morat će vas poslušati."